CELEX: 32010L0039
Language: el
Date: 2010-06-22 00:00:00
Title: Οδηγία 2010/39/ΕΕ της Επιτροπής, της 22ας Ιουνίου 2010 , για τροποποίηση του παραρτήματος Ι της οδηγίας 91/414/ΕΟΚ του Συμβουλίου όσον αφορά τους ιδιαίτερους όρους για τις δραστικές ουσίες clofentezine, diflubenzuron, lenacil, oxadiazon, picloram και pyriproxyfen  (Κείμενο που παρουσιάζει ενδιαφέρον για τον ΕΟΧ )

23.6.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 156/7
            
         ΟΔΗΓΊΑ 2010/39/ΕΕ ΤΗΣ ΕΠΙΤΡΟΠΉΣ
   της 22ας Ιουνίου 2010
   για τροποποίηση του παραρτήματος Ι της οδηγίας 91/414/ΕΟΚ του Συμβουλίου όσον αφορά τους ιδιαίτερους όρους για τις δραστικές ουσίες clofentezine, diflubenzuron, lenacil, oxadiazon, picloram και pyriproxyfen
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (1), και ιδίως το άρθρο 6 παράγραφος 1,
   Εκτιμώντας τα ακόλουθα:
   
               (1)
            
            
               Με την οδηγία 2008/69/ΕΚ της Επιτροπής (2) καταχωρίστηκαν στο παράρτημα I της οδηγίας 91/414/ΕΟΚ οι δραστικές ουσίες clofentezine, diflubenzuron, lenacil, oxadiazon, picloram και pyriproxyfen, σύμφωνα με τη διαδικασία που προβλέπεται στο άρθρο 11β του κανονισμού (ΕΚ) αριθ. 1490/2002 της Επιτροπής (3).
            
         
               (2)
            
            
               Σύμφωνα με το άρθρο 12α του κανονισμού (ΕΚ) αριθ. 1490/2002, η ΕΑΑΤ υπέβαλε στην Επιτροπή τα συμπεράσματα σχετικά με την επιστημονική επανεξέταση για τη δραστική ουσία clofentezine (4) στις 4 Ιουνίου 2009, για τη δραστική ουσία diflubenzuron (5) στις 16 Ιουλίου 2009, για την ουσία lenacil (6) στις 25 Σεπτεμβρίου 2009, για τις δραστικές ουσίες oxadiazon (7) και picloram (8) στις 26 Νοεμβρίου 2009 και για τη δραστική ουσία pyriproxyfen (9) στις 21 Ιουλίου 2009. Τα εν λόγω συμπεράσματα επανεξετάστηκαν από τα κράτη μέλη και την Επιτροπή στο πλαίσιο της μόνιμης επιτροπής για την τροφική αλυσίδα και την υγεία των ζώων και οριστικοποιήθηκαν στις 11 Μαΐου 2010 με τη μορφή έκθεσης ανασκόπησης της Επιτροπής για τις ουσίες clofentezine, diflubenzuron, lenacil, oxadiazon, picloram και pyriproxyfen.
            
         
               (3)
            
            
               Λαμβανομένων υπόψη των συμπερασμάτων της ΕΑΑΤ, επιβεβαιώνεται ότι τα προϊόντα φυτοπροστασίας που περιέχουν clofentezine, diflubenzuron, lenacil, oxadiazon, picloram ή pyriproxyfen αναμένεται να πληρούν, γενικά, τις προϋποθέσεις που ορίζονται στο άρθρο 5 παράγραφος 1 στοιχεία α) και β) της οδηγίας 91/414/ΕΟΚ, ιδίως όσον αφορά τις χρήσεις που εξετάζονται και περιγράφονται λεπτομερώς στην έκθεση ανασκόπησης της Επιτροπής.
            
         
               (4)
            
            
               Για ορισμένες ουσίες είναι αναγκαίο να περιληφθούν ειδικές διατάξεις σύμφωνα με τις οποίες τα κράτη μέλη, κατά τη χορήγηση άδειας για τις ουσίες αυτές, θα πρέπει να αποδίδουν ιδιαίτερη προσοχή σε ορισμένα σημεία ή να εξασφαλίζουν ότι λαμβάνονται κατάλληλα μέτρα άμβλυνσης του κινδύνου.
            
         
               (5)
            
            
               Με την επιφύλαξη των συμπερασμάτων που αναφέρονται στην αιτιολογική σκέψη 3, κρίνεται σκόπιμο να συγκεντρωθούν περαιτέρω πληροφορίες σχετικά με συγκεκριμένα σημεία. Το άρθρο 6 παράγραφος 1 της οδηγίας 91/414/ΕΟΚ ορίζει ότι η καταχώριση μιας δραστικής ουσίας στο παράρτημα I αυτής της οδηγίας μπορεί να υπόκειται σε προϋποθέσεις. Όσον αφορά την ουσία clofentezine, κρίνεται σκόπιμο να ζητηθεί από τον κοινοποιούντα να πραγματοποιήσει πρόγραμμα παρακολούθησης για την εκτίμηση της ενδεχόμενης μεταφοράς σε μεγάλη απόσταση μέσω του αέρα της ουσίας αυτής και για τους σχετικούς περιβαλλοντικούς κινδύνους. Επιπλέον, ο κοινοποιών υποβάλλει επίσης μελέτες επιβεβαίωσης σχετικά με τοξικολογικούς και περιβαλλοντικούς κινδύνους των μεταβολιτών της clofentezine.
            
         
               (6)
            
            
               Όσον αφορά την ουσία diflubenzuron, είναι σκόπιμο να ζητηθεί από τον κοινοποιούντα να υποβάλει στοιχεία επιβεβαίωσης της πιθανής τοξικότητας της πρόσμειξης και του μεταβολίτη 4-χλωρανιλίνη (PCA).
            
         
               (7)
            
            
               Όσον αφορά την ουσία lenacil, είναι σκόπιμο να ζητηθεί από τον κοινοποιούντα να υποβάλει περαιτέρω πληροφορίες σχετικά με ορισμένους μεταβολίτες του εδάφους που εμφανίστηκαν σε μελέτες με λυσίμετρο καθώς και στοιχεία επιβεβαίωσης για καλλιέργειες αμειψισποράς, συμπεριλαμβανομένων πιθανών φυτοτοξικών επιδράσεων. Σε περίπτωση που, στο πλαίσιο της οδηγίας 67/548/ΕΟΚ του Συμβουλίου (10), μια απόφαση για την κατάταξη της ουσίας lenacil καθορίσει ότι απαιτούνται περαιτέρω πληροφορίες για τη σημασία ορισμένων μεταβολιτών, θα πρέπει να ζητηθεί από τα οικεία κράτη μέλη να υποβάλουν αυτές τις πληροφορίες.
            
         
               (8)
            
            
               Όσον αφορά την ουσία oxadiazon, είναι σκόπιμο να ζητηθεί από τον κοινοποιούντα να υποβάλει περαιτέρω πληροφορίες σχετικά με την πιθανή τοξικότητα μιας πρόσμειξης στην προτεινόμενη τεχνική προδιαγραφή και σχετικά με την εμφάνιση ενός μεταβολίτη σε κύριες καλλιέργειες και σε καλλιέργειες αμειψισποράς. Επίσης, θα πρέπει να ζητηθεί από τον κοινοποιούντα να υποβάλει μελέτη μεταβολισμού σε μηρυκαστικά και πληροφορίες σχετικά με περαιτέρω δοκιμές σε καλλιέργειες αμειψισποράς και πληροφορίες για τον κίνδυνο για τα πτηνά και τα θηλαστικά που τρέφονται με γαιοσκώληκες και για τον μακροπρόθεσμο κίνδυνο για τα ψάρια.
            
         
               (9)
            
            
               Όσον αφορά την ουσία picloram, είναι σκόπιμο να ζητηθεί από τον κοινοποιούντα να υποβάλει στοιχεία επιβεβαίωσης σχετικά με τη μέθοδο ανάλυσης για την παρακολούθηση που εφαρμόζεται σε δοκιμές καταλοίπων και μελέτη φωτόλυσης του εδάφους για την επιβεβαίωση της αξιολόγησης της διάσπασης της ουσίας picloram.
            
         
               (10)
            
            
               Όσον αφορά την ουσία pyriproxifen, είναι σκόπιμο να ζητηθεί από τον κοινοποιούντα να υποβάλει στοιχεία επιβεβαίωσης της εκτίμησης της επικινδυνότητας σχετικά με δύο σημεία, δηλαδή τον κίνδυνο που προκαλούν η pyriproxfen και ο μεταβολίτης DPH-pyr για τα υδρόβια έντομα και τον κίνδυνο που προκαλεί η pyriproxfen για τους επικονιαστές.
            
         
               (11)
            
            
               Επομένως, η οδηγία 91/414/ΕΟΚ θα πρέπει να τροποποιηθεί αναλόγως.
            
         
               (12)
            
            
               Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Το παράρτημα Ι της οδηγίας 91/414/ΕΟΚ τροποποιείται σύμφωνα με το παράρτημα της παρούσας οδηγίας.
   Άρθρο 2
   Τα κράτη μέλη θεσπίζουν και δημοσιεύουν, πριν από τις 31 Δεκεμβρίου 2010, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων καθώς και πίνακα αντιστοιχίας μεταξύ αυτών των διατάξεων και των διατάξεων της παρούσας οδηγίας.
   Εφαρμόζουν τις διατάξεις αυτές από την 1η Ιανουαρίου 2011.
   Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
   Άρθρο 3
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 4
   Η παρούσα οδηγία απευθύνεται στα κράτη μέλη.
   
      Βρυξέλλες, 22 Ιουνίου 2010.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 230 της 19.8.1991, σ. 1.
   
      (2)  ΕΕ L 172 της 2.7.2008, σ. 9.
   
      (3)  ΕΕ L 224 της 21.8.2002, σ. 23.
   
      (4)  Επιστημονική έκθεση της ΕΑΑΤ (2009) 262, Συμπεράσματα σχετικά με την επιστημονική επανεξέταση της αξιολόγησης του κινδύνου από φυτοπροστατευτικά προϊόντα όσον αφορά τη δραστική ουσία clofentezine (τελική μορφή: 4 Ιουνίου 2009).
   
      (5)  Επιστημονική έκθεση ΕΑΑΤ (2009) 332, Συμπεράσματα σχετικά με την επιστημονική επανεξέταση της αξιολόγησης του κινδύνου από φυτοπροστατευτικά προϊόντα όσον αφορά τη δραστική ουσία diflubenzuron (τελική μορφή: 4 Ιουλίου 2009).
   
      (6)  Ευρωπαϊκή Αρχή για την Ασφάλεια των Τροφίμων· Συμπεράσματα σχετικά με την επιστημονική επανεξέταση της αξιολόγησης του κινδύνου από φυτοπροστατευτικά προϊόντα όσον αφορά τη δραστική ουσία lenacil κατόπιν αίτησης της Ευρωπαϊκής Επιτροπής. EFSA Journal 2009· 7(9):1326. [83 pp.]. d + oi:10.2903/j.efsa.2009.1326. Διατίθεται διαδικτυακά: www.efsa.europa.eu (τελική μορφή: 25 Σεπτεμβρίου 2009).
   
      (7)  Ευρωπαϊκή Αρχή για την Ασφάλεια των Τροφίμων· Συμπεράσματα σχετικά με την επιστημονική επανεξέταση της αξιολόγησης του κινδύνου από φυτοπροστατευτικά προϊόντα όσον αφορά τη δραστική ουσία oxadiazon κατόπιν αίτησης της Ευρωπαϊκής Επιτροπής. EFSA Journal 2009· 7(12): [92 pp.]. doi:10.2903/j.efsa.2009.1389. Διατίθεται διαδικτυακά: www.efsa.europa.eu (τελική μορφή: 25 Νοεμβρίου 2009).
   
      (8)  Ευρωπαϊκή Αρχή για την Ασφάλεια των Τροφίμων· Συμπεράσματα σχετικά με την επιστημονική επανεξέταση της αξιολόγησης του κινδύνου από φυτοπροστατευτικά προϊόντα όσον αφορά τη δραστική ουσία picloram. EFSA Journal 2009· 7(12):1390. [78 pp.]. doi:10.2903/j.efsa.2009.1390. Διατίθεται διαδικτυακά: www.efsa.europa.eu (τελική μορφή: 25 Νοεμβρίου 2009).
   
      (9)  Επιστημονική έκθεση ΕΑΑΤ (2009) 336, Συμπεράσματα σχετικά με την επιστημονική επανεξέταση της αξιολόγησης του κινδύνου από φυτοπροστατευτικά προϊόντα όσον αφορά τη δραστική ουσία pyriproxyfen (τελική μορφή: 21 Ιουλίου 2009).
   
      (10)  ΕΕ 196 της 16.8.1967, σ. 1.
   
      ΠΑΡΑΡΤΗΜΑ
      Το παράρτημα I της οδηγίας 91/414/ΕΟΚ τροποποιείται ως εξής:
      
                  1.
               
               
                  Στη σειρά 177 για την ουσία clofentezine, στη στήλη «Ιδιαίτεροι όροι», το μέρος Β αντικαθίσταται από το ακόλουθο κείμενο:
                  «ΜΕΡΟΣ B
                  Για την εφαρμογή των ενιαίων αρχών του παραρτήματος VI λαμβάνονται υπόψη τα συμπεράσματα της έκθεσης ανασκόπησης για την ουσία clofentezine, και ιδίως τα προσαρτήματα I και II, όπως οριστικοποιήθηκαν στο πλαίσιο της μόνιμης επιτροπής για την τροφική αλυσίδα και την υγεία των ζώων στις 11 Μαΐου 2010.
                  Κατά τη συνολική αυτή αξιολόγηση τα κράτη μέλη πρέπει να αποδίδουν ιδιαίτερη προσοχή στα ακόλουθα:
                  
                              —
                           
                           
                              τις προδιαγραφές για την τεχνικά καθαρή δραστική ουσία, όπως παρασκευάζεται εμπορικά, οι οποίες πρέπει να επιβεβαιώνονται και να υποστηρίζονται από τα προσήκοντα αναλυτικά δεδομένα. Το υλικό δοκιμής που χρησιμοποιήθηκε στους φακέλους τοξικότητας συγκρίνεται και επαληθεύεται ως προς τις εν λόγω προδιαγραφές της τεχνικά καθαρής δραστικής ουσίας,
                           
                        
                              —
                           
                           
                              την ασφάλεια του χειριστή και των εργαζομένων και να εξασφαλίζεται ότι οι όροι χρήσης προβλέπουν τη χρήση κατάλληλου εξοπλισμού ατομικής προστασίας, όπου χρειάζεται,
                           
                        
                              —
                           
                           
                              το ενδεχόμενο μεταφοράς σε μεγάλη απόσταση μέσω του αέρα,
                           
                        
                              —
                           
                           
                              τον κίνδυνο για τους μη στοχευόμενους οργανισμούς. Οι όροι έγκρισης περιλαμβάνουν, κατά περίπτωση, μέτρα άμβλυνσης του κινδύνου.
                           
                        Τα οικεία κράτη μέλη εξασφαλίζουν ότι ο κοινοποιών υποβάλλει στην Επιτροπή, έως τις 31 Ιουλίου 2011, πρόγραμμα παρακολούθησης για την αξιολόγηση της πιθανότητας μεταφοράς σε μεγάλη απόσταση μέσω του αέρα της ουσίας clofentezine και των σχετικών περιβαλλοντικών κινδύνων. Τα πορίσματα του εν λόγω προγράμματος παρακολούθησης υποβάλλονται ως έκθεση παρακολούθησης στο κράτος μέλος-εισηγητή και στην Επιτροπή έως τις 31 Ιουλίου 2013.
                  Τα οικεία κράτη μέλη εξασφαλίζουν ότι ο κοινοποιών υποβάλλει στην Επιτροπή, έως τις 30 Ιουνίου 2012, μελέτες επιβεβαίωσης για τους μεταβολίτες της ουσίας clofentezine όσον αφορά την εκτίμηση της τοξικολογικής και περιβαλλοντικής τους επικινδυνότητας.»
               
            
                  2.
               
               
                  Στη σειρά 180 για την ουσία diflubenzuron, στη στήλη «Ιδιαίτεροι όροι», το μέρος Β αντικαθίσταται από το ακόλουθο κείμενο:
                  «ΜΕΡΟΣ B
                  Για την εφαρμογή των ενιαίων αρχών του παραρτήματος VI λαμβάνονται υπόψη τα συμπεράσματα της έκθεσης ανασκόπησης για την ουσία diflubenzuron, και ιδίως τα προσαρτήματα I και II, όπως οριστικοποιήθηκαν στο πλαίσιο της μόνιμης επιτροπής για την τροφική αλυσίδα και την υγεία των ζώων στις 11 Μαΐου 2010.
                  Κατά τη συνολική αυτή αξιολόγηση τα κράτη μέλη πρέπει να αποδίδουν ιδιαίτερη προσοχή στα ακόλουθα:
                  
                              —
                           
                           
                              τις προδιαγραφές για την τεχνικά καθαρή δραστική ουσία, όπως παρασκευάζεται εμπορικά, οι οποίες πρέπει να επιβεβαιώνονται και να υποστηρίζονται από τα προσήκοντα αναλυτικά δεδομένα. Το υλικό δοκιμής που χρησιμοποιήθηκε στους φακέλους τοξικότητας συγκρίνεται και επαληθεύεται ως προς τις εν λόγω προδιαγραφές της τεχνικά καθαρής δραστικής ουσίας,
                           
                        
                              —
                           
                           
                              την προστασία των υδρόβιων οργανισμών,
                           
                        
                              —
                           
                           
                              την προστασία των χερσαίων οργανισμών,
                           
                        
                              —
                           
                           
                              την προστασία των μη στοχευόμενων αρθροπόδων, συμπεριλαμβανομένων των μελισσών.
                           
                        Οι όροι χρήσης περιλαμβάνουν, κατά περίπτωση, κατάλληλα μέτρα άμβλυνσης του κινδύνου.
                  Τα οικεία κράτη μέλη εξασφαλίζουν ότι ο κοινοποιών υποβάλλει στην Επιτροπή, έως τις 30 Ιουνίου 2011, περαιτέρω μελέτες για την αντιμετώπιση της πιθανής τοξικότητας της πρόσμειξης και του μεταβολίτη 4-chloroaniline (PCA).»
               
            
                  3.
               
               
                  Στη σειρά 182 για την ουσία lenacil, στη στήλη «Ιδιαίτεροι όροι», το μέρος Β αντικαθίσταται από το ακόλουθο κείμενο:
                  «ΜΕΡΟΣ B
                  Για την εφαρμογή των ενιαίων αρχών του παραρτήματος VI λαμβάνονται υπόψη τα συμπεράσματα της έκθεσης ανασκόπησης για την ουσία lenacil, και ιδίως τα προσαρτήματα I και II, όπως οριστικοποιήθηκαν στο πλαίσιο της μόνιμης επιτροπής για την τροφική αλυσίδα και την υγεία των ζώων στις 11 Μαΐου 2010.
                  Κατά τη συνολική αυτή αξιολόγηση τα κράτη μέλη πρέπει να αποδίδουν ιδιαίτερη προσοχή στα ακόλουθα:
                  
                              —
                           
                           
                              τον κίνδυνο για τους υδρόβιους οργανισμούς, κυρίως τα φύκια και τα υδρόβια φυτά. Στις προϋποθέσεις έγκρισης περιλαμβάνονται μέτρα άμβλυνσης του κινδύνου, όπως ζώνες προστασίας μεταξύ των περιοχών όπου έχει εφαρμοστεί η ουσία και των επιφανειακών υδάτινων συστημάτων,
                           
                        
                              —
                           
                           
                              την προστασία των υπόγειων υδάτων, όταν η δραστική ουσία χρησιμοποιείται σε περιοχές με ευαίσθητα εδαφικά ή κλιματικά χαρακτηριστικά. Στις προϋποθέσεις έγκρισης περιλαμβάνονται μέτρα άμβλυνσης του κινδύνου και εφαρμόζονται, κατά περίπτωση, προγράμματα παρακολούθησης για την επαλήθευση τυχόν μόλυνσης των υπόγειων υδάτων από τους μεταβολίτες IN-KF 313, M1, M2 και M3 σε ευπαθείς περιοχές.
                           
                        Τα οικεία κράτη μέλη εξασφαλίζουν ότι ο κοινοποιών υποβάλλει στην Επιτροπή στοιχεία επιβεβαίωσης σχετικά με την ταυτότητα και το χαρακτηρισμό των μεταβολιτών του εδάφους Polar B και Polars και των μεταβολιτών M1, M2 και M3 που εμφανίστηκαν σε μελέτες με λυσίμετρο και στοιχεία επιβεβαίωσης για καλλιέργειες αμειψισποράς, συμπεριλαμβανομένων πιθανών φυτοτοξικών επιδράσεων. Εξασφαλίζουν ότι ο κοινοποιών υποβάλλει τις εν λόγω πληροφορίες στην Επιτροπή έως τις 30 Ιουνίου 2012.
                  Σε περίπτωση που μια απόφαση για την κατάταξη της ουσίας lenacil, σύμφωνα με την οδηγία 67/548/ΕΟΚ καθορίσει ότι απαιτούνται περαιτέρω πληροφορίες για τη σημασία των μεταβολιτών IN-KE 121, IN-KF 313, M1, M2, M3, Polar B και Polars, τα ενδιαφερόμενα κράτη μέλη υποβάλουν αυτές τις πληροφορίες. Τα κράτη μέλη πρέπει να εξασφαλίζουν ότι ο κοινοποιών παρέχει τις πληροφορίες αυτές στην Επιτροπή εντός έξι μηνών από την κοινοποίηση αυτής της απόφασης για την κατάταξη της συγκεκριμένης ουσίας.»
               
            
                  4.
               
               
                  Στη σειρά 183 για την ουσία oxadiazon, στη στήλη «Ιδιαίτεροι όροι», το μέρος Β αντικαθίσταται από το ακόλουθο κείμενο:
                  «ΜΕΡΟΣ B
                  Για την εφαρμογή των ενιαίων αρχών του παραρτήματος VI λαμβάνονται υπόψη τα συμπεράσματα της έκθεσης ανασκόπησης για την ουσία oxadiazon, και ιδίως τα προσαρτήματα I και II, όπως οριστικοποιήθηκαν στο πλαίσιο της μόνιμης επιτροπής για την τροφική αλυσίδα και την υγεία των ζώων στις 11 Μαΐου 2010.
                  Κατά τη συνολική αυτή αξιολόγηση τα κράτη μέλη αποδίδουν ιδιαίτερη προσοχή στα εξής:
                  
                              —
                           
                           
                              τις προδιαγραφές για την τεχνικά καθαρή δραστική ουσία, όπως παρασκευάζεται εμπορικά, οι οποίες πρέπει να επιβεβαιώνονται και να υποστηρίζονται από τα προσήκοντα αναλυτικά δεδομένα. Το υλικό δοκιμής που χρησιμοποιήθηκε στους φακέλους τοξικότητας συγκρίνεται και επαληθεύεται ως προς τις εν λόγω προδιαγραφές της τεχνικά καθαρής δραστικής ουσίας,
                           
                        
                              —
                           
                           
                              το ενδεχόμενο μόλυνσης των υπόγειων υδάτων από το μεταβολίτη AE0608022 όταν χρησιμοποιείται η δραστική ουσία σε καταστάσεις για τις οποίες αναμένεται να εμφανιστούν παρατεταμένες αναερόβιες συνθήκες ή σε περιοχές με ευαίσθητα εδαφικά ή κλιματικά χαρακτηριστικά. Στις προϋποθέσεις έγκρισης πρέπει να περιλαμβάνονται, κατά περίπτωση, μέτρα άμβλυνσης του κινδύνου.
                           
                        Τα οικεία κράτη μέλη εξασφαλίζουν ότι ο κοινοποιών υποβάλλει στην Επιτροπή:
                  
                              —
                           
                           
                              περαιτέρω μελέτες για την αντιμετώπιση της πιθανής τοξικότητας της πρόσμειξης στην προτεινόμενη τεχνική προδιαγραφή,
                           
                        
                              —
                           
                           
                              πληροφορίες για την καλύτερη διασαφήνιση της εμφάνισης του μεταβολίτη AE0608033 σε κύριες καλλιέργειες και σε καλλιέργειες αμειψισποράς,
                           
                        
                              —
                           
                           
                              περαιτέρω δοκιμές σε καλλιέργειες αμειψισποράς (δηλαδή φυτά με ριζώματα ή κονδύλους και σιτηρά) και μια μελέτη μεταβολισμού σε μηρυκαστικά που επιβεβαιώνουν την αξιολόγηση του κινδύνου για τον καταναλωτή,
                           
                        
                              —
                           
                           
                              πληροφορίες για την περαιτέρω αντιμετώπιση του κινδύνου για τα πτηνά και τα θηλαστικά που τρέφονται με γαιοσκώληκες και για τον μακροπρόθεσμο κίνδυνο για τα ψάρια.
                           
                        Εξασφαλίζουν ότι ο κοινοποιών υποβάλλει τις εν λόγω πληροφορίες στην Επιτροπή έως τις 30 Ιουνίου 2012.»
               
            
                  5.
               
               
                  Στη σειρά 184 για την ουσία picloram, στη στήλη «Ιδιαίτεροι όροι», το μέρος Β αντικαθίσταται από το ακόλουθο κείμενο:
                  «ΜΕΡΟΣ B
                  Για την εφαρμογή των ενιαίων αρχών του παραρτήματος VI λαμβάνονται υπόψη τα συμπεράσματα της έκθεσης ανασκόπησης για την ουσία picloram, και ιδίως τα προσαρτήματα I και II, όπως οριστικοποιήθηκε στο πλαίσιο της μόνιμης επιτροπής για την τροφική αλυσίδα και την υγεία των ζώων στις 11 Μαΐου 2010.
                  Κατά τη συνολική αξιολόγηση τα κράτη μέλη πρέπει να αποδίδουν ιδιαίτερη προσοχή στα ακόλουθα:
                  
                              —
                           
                           
                              το ενδεχόμενο μόλυνσης των υπόγειων υδάτων όταν χρησιμοποιείται η ουσία picloram σε περιοχές με ευαίσθητα εδαφικά ή κλιματικά χαρακτηριστικά. Στις προϋποθέσεις έγκρισης πρέπει να περιλαμβάνονται, κατά περίπτωση, μέτρα άμβλυνσης του κινδύνου.
                           
                        Τα οικεία κράτη μέλη εξασφαλίζουν ότι ο κοινοποιών υποβάλλει στην Επιτροπή:
                  
                              —
                           
                           
                              περαιτέρω πληροφορίες που επιβεβαιώνουν ότι η μέθοδος ανάλυσης για την παρακολούθηση που εφαρμόζεται σε δοκιμές καταλοίπων υπολογίζει σωστά την ποσότητα των καταλοίπων της ουσίας picloram και των συζευγμάτων της,
                           
                        
                              —
                           
                           
                              μελέτη φωτόλυσης του εδάφους για την επιβεβαίωση της αξιολόγησης της διάσπασης του picloram·
                           
                        Εξασφαλίζουν ότι ο κοινοποιών υποβάλλει τις εν λόγω πληροφορίες στην Επιτροπή έως τις 30 Ιουνίου 2012.»
               
            
                  6.
               
               
                  Στη σειρά 185 για την ουσία pyriproxyfen, στη στήλη «Ιδιαίτεροι όροι», το μέρος Β αντικαθίσταται από το ακόλουθο κείμενο:
                  «ΜΕΡΟΣ B
                  Για την εφαρμογή των ενιαίων αρχών του παραρτήματος VI λαμβάνονται υπόψη τα συμπεράσματα της έκθεσης ανασκόπησης για την ουσία pyriproxyfen, και ιδίως τα προσαρτήματα I και II, όπως οριστικοποιήθηκε στο πλαίσιο της μόνιμης επιτροπής για την τροφική αλυσίδα και την υγεία των ζώων στις 11 Μαΐου 2010.
                  Κατά τη συνολική αξιολόγηση τα κράτη μέλη πρέπει να αποδίδουν ιδιαίτερη προσοχή στα εξής:
                  
                              —
                           
                           
                              την ασφάλεια των χειριστών και να εξασφαλίζεται ότι οι όροι χρήσης προβλέπουν τη χρήση κατάλληλου εξοπλισμού ατομικής προστασίας, όπου χρειάζεται,
                           
                        
                              —
                           
                           
                              στον κίνδυνο για τους υδρόβιους οργανισμούς. Οι όροι χρήσης περιλαμβάνουν, κατά περίπτωση, κατάλληλα μέτρα άμβλυνσης του κινδύνου.
                           
                        Τα οικεία κράτη μέλη εξασφαλίζουν ότι ο κοινοποιών υποβάλλει στην Επιτροπή περαιτέρω στοιχεία επιβεβαίωσης της εκτίμησης επικινδυνότητας σχετικά με δύο σημεία, δηλαδή τον κίνδυνο που προκαλεί η ουσία pyriproxfen και ο μεταβολίτης DPH-pyr για τα υδρόβια έντομα και τον κίνδυνο που προκαλεί η ουσία pyriproxfen για τους επικονιαστές. Εξασφαλίζουν ότι ο κοινοποιών υποβάλλει τις εν λόγω πληροφορίες στην Επιτροπή έως τις 30 Ιουνίου 2012.»